Аџьынџьтәылатә еибашьра Ду аҿы аӷа аҿагылара изҭоз, уимоу ахацәа гәымшәарыла ираԥызгоз зықьҩыла аҭыԥҳацәа рыхьӡ адыруеит аҭоурых. Иахьа зыӡбахә сымоу аԥсуа ԥҳәызба Ефросиниа Папԥҳа урҭ рыгәҭа дыҟоуп сҳәарцгьы сылшоит. Лара лнапала иҭалырхеит иакымкәа анемец ҳаирпланқәа.
Аџьынџьтәылатә еибашьра Ду анеилгагьы, ирацәаҩӡан зырратә уалԥшьақәа шықәсырацәала ирыцызҵаз аибашьцәа. Урҭ рыԥсы шҭаз атәы ашәҟәқәа рҭаацәа рахь ишаарышьҭуазгьы, измоуз ҟалеит. Убас излахьынҵахаз Мгәыӡырхәа ақыҭатәи Ладикәа Жьибагьы иҭоурых ҳадылгалоит Саида Жьиԥҳа.